钦定古今图书集成/明伦汇编/氏族典/第187卷 > 萧琛
## 钦定古今图书集成/明伦汇编/氏族典/第187卷 > 萧琛

按《梁书萧琛传》：“琛字彦瑜，兰陵人。祖僧珍，宋廷尉卿。
父惠训，太中大夫。琛少而朗悟，有纵横才辩，起家齐
太学博士。时王俭当朝，琛年少，未为俭所识，负其才
气，欲候俭。时俭宴于乐游苑，琛乃著虎皮靴，策桃枝
杖，直造俭坐。俭与语大悦。俭为丹阳尹，辟为主簿，举
为南徐州秀才，累迁司徒记室。永明九年，为通直散
骑侍郎，迁司徒右长史。出为晋熙王长史，行南徐州
事，还兼少府卿、尚书左丞。高祖定京邑，引为骠骑谘
议，领录事，迁给事黄门侍郎。梁台建，为御史中丞。天
监元年，迁庶子，出为宣城太守。征为卫尉卿，俄迁员
外散骑常侍。三年，除太子中庶子、散骑常侍。九年，出
为宁远将军、平西长史、江夏太守，寻迁安西长史、南
郡太守，母忧去官，又丁父艰。起为信武将军、护军长
史，俄为贞毅将军、太尉长史，出为信威将军、东阳太
守，迁吴兴太守。普通元年，征为宗正卿，迁左民尚书，
领南徐州大中正、太子右卫率，徙度支尚书、左骁骑
将军、领军将军，转秘书监、后军将军，迁侍中。大通二
年为金紫光禄大夫”，加特进。中大通元年，为云麾将
军、晋陵太守。以疾自解，改授侍中、特进、金紫光禄大
夫。卒年五十二。诏赠本官，加云麾将军，谥曰“平子。”